ROZHODNUTIE KOMISIE
z 13. októbra 2004,
ktorým sa mení a dopĺňa rozhodnutie 2004/280/ES, ktorým sa stanovujú prechodné opatrenia na uvedenie na trh niektorých produktov živočíšneho pôvodu získaných v Českej republike, Estónsku, Cypre, Lotyšsku, Litve, Maďarsku, Malte, Poľsku, Slovinsku a Slovensku
(oznámené pod číslom K(2004) 3729)
(Text s významom pre EHP)
(2004/700/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na jeho článok 42,
keďže:
(1)
Od 1. mája 2004 museli byť produkty živočíšneho pôvodu získané v Českej republike, Estónsku, Cypre, Lotyšsku, Litve, Maďarsku, Malte, Poľsku, Slovinsku a Slovensku („nové členské štáty“) uvedené na trh v súlade s príslušnými pravidlami Spoločenstva, najmä pokiaľ ide o štruktúru a hygienu zariadení, ako aj kontrolu a značenie o zdravotnej nezávadnosti týchto produktov.
(2)
Niektoré z týchto produktov živočíšneho pôvodu získané v nových členských štátoch boli v čase pred pristúpením uložené na sklade. Tieto produkty živočíšneho pôvodu však nemusia byť v súlade so všetkými veterinárnymi požiadavkami Spoločenstva.
(3)
Rozhodnutie Komisie 2004/280/ES z 19. marca 2004, ktorým sa stanovujú prechodné opatrenia na uvedenie na trh niektorých produktov živočíšneho pôvodu získaných v Českej republike, Estónsku, Cypre, Lotyšsku, Litve, Maďarsku, Malte, Poľsku, Slovinsku a Slovensku (1), nadobudlo účinnosť 1. mája 2004.
(4)
Rozhodnutím 2004/280/ES sa do 31. decembra 2004 v nových členských štátoch pôvodu povoľuje uvádzanie na trh produktov uvedených v príslušnom rozhodnutí za predpokladu, že sú v príslušnom novom členskom štáte označené pred 1. májom 2004 predpísaným vnútroštátnym označením pre produkty živočíšneho pôvodu vhodné na ľudskú spotrebu.
(5)
Rozhodnutím 2004/280/ES sa do 31. augusta 2004 povoľuje obchodovanie s produktmi uvedenými v príslušnom rozhodnutí, ktoré pochádzajú zo zariadení oprávnených na vývoz do Spoločenstva.
(6)
Rozhodnutím 2004/280/ES sa na uvedenie na domáci trh, ako je stanovené v tomto rozhodnutí, povoľuje, do 31. decembra 2004, využívanie zásob predtlačených prvotných obalov, obalov a etikiet, ktoré boli pred 1. májom 2004 v nových členských štátoch pôvodu opatrené predpísaným označením pre produkty živočíšneho pôvodu vhodné na ľudskú spotrebu.
(7)
Česká republika, Maďarsko a Poľsko upozornili, že niektoré produkty živočíšneho pôvodu s dlhou dobou použiteľnosti, a ktoré nepredstavujú riziko pre spotrebiteľa, sú stále uložené na sklade a do 31. decembra 2004 nebudú vypredané. Obdobia stanovené v rozhodnutí 2004/280/ES je preto vhodné predĺžiť.
(8)
Žiaden členský štát nemal 15. júla 2004 po porade so Stálym výborom pre potravinový reťazec a zdravie zvierat námietky proti možnému predĺženiu období stanovených v rozhodnutí 2004/280/ES.
(9)
Rozhodnutie 2004/280/ES by sa preto malo príslušne zmeniť a doplniť.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2004/280/ES sa mení a dopĺňa takto:
a)
V článku 2 ods. 1 sa dátum „31. decembra 2004“ nahrádza dátumom „30. apríla 2005“.
b)
V úvodnej vete článku 3 sa dátum „31. augusta 2004“ nahrádza dátumom „30. apríla 2005“.
c)
V článku 4 sa dátum „31. decembra 2004“ nahrádza dátumom „30. apríla 2005“.
Článok 2
Toto rozhodnutie je adresované členským štátom.
V Bruseli 13. októbra 2004